ธนชาตดูดเงินฝากออมทรัพย์ชิงตลาดเอนี่ไอดี
ธนชาตอัดแคมเปญเพิ่ม หวังดูดเงินฝากออมทรัพย์ ชิงตลาดลูกค้าผูกบัญชีเอนี่ไอดี
10 พ.ค. 2559

ธนชาตอัดแคมเปญเพิ่ม หวังดูดเงินฝากออมทรัพย์ ชิงตลาดลูกค้าผูกบัญชีเอนี่ไอดี
นายอนุรักษ์ ตันติพิพัฒนา ผู้อำนวยการอาวุโส ธุรกิจรายย่อย ธนาคารธนชาต เปิดเผยว่า ธนาคารมีแผนรุกขยายฐานลูกค้าเงินฝากออมทรัพย์และกระแสรายวัน (CASA) มากขึ้น โดยจะเพิ่มสัดส่วนจาก 42-43% เป็น 60% ของเงินฝากรวมภายใน 3 ปี เพื่อรองรับนโยบายเนชั่นแนล อี-เพย์เมนต์ ที่จะให้ประชาชนมีเอนี่ไอดี ที่ผูกบัญชีเงินฝากเพื่อทำธุรกรรม ตั้งเป้ามีส่วนแบ่งตลาดเงินฝากที่ผูกกับเอนี่ไอดี 5-6%
ทั้งนี้ ธนาคารได้ออกผลิตภัณฑ์เงินฝากให้ลูกค้าทำธุรกรรมขาจ่ายฟรีไม่จำกัดจำนวน โดยมี 3 ประเภท คือ บัญชีออมทรัพย์ฟรีเว่อร์ เหมาะกับพนักงานบริษัทหรือผู้ทำการค้าด้วยเงินสด บัญชีออมทรัพย์ฟรีเว่อร์ ไลท์ เหมาะกับกลุ่มเพิ่งเริ่มทำงาน และบัญชีกระแสรายวันฟรีเว่อร์ มอร์ เหมาะกับธุรกิจ 
สำหรับปีนี้ธนาคารตั้งเป้าเงินฝากเติบโต 6-8% จาก 7.1 แสนล้านบาท เมื่อสิ้นปี 2558 แต่ล่าสุดปริมาณเงินฝากลดลง 1,000 ล้านบาท จากการที่ลูกค้าระดับบนเริ่มโยกเงินฝากที่ดอกเบี้ยต่ำไปหาผลตอบแทนที่สูงขึ้น เช่น ซื้อที่ดิน ทอง รวมทั้งธนาคารแนะนำให้ลงทุนในตราสารหนี้และกองทุนเพื่อกระจายความเสี่ยง